Neobičan slučaj šabačke advokatice Vere Palinkaš

Foto: Privatna arhiva

Prijavu je podneo advokat iz Valjeva, Miloš Mandić, potpredsednik Advokatske komore Šapca, zbog navodno nepristojnog ponašanja i kršenja ugleda advokatske profesije. Možda bi ova prijava nekako i mogla da se svrsta u zaštitu advokatske profesije da nije došla odmah pošto je Vera Palinkaš, kao članica Gradske izborne komisije, osporila validnost liste SNS, tako da je ova lista išla na dopunu.

Tog 2. novembra održana je Skupština Advokatske komore Šapca, kojoj su prisustvovali i advokati iz Valjeva, a gde je Vera Palinkaš tražila da Upravni odbor Advokatske komore podnese izveštaj zašto su smenjena dva člana ovog tela i kako je došlo do njihove smene.

Na ova mesta došle su pristalice SNS. Ove odluku branio je advokat iz Valjeva Miloš Mandić, potpredsednik Advokatske komore. Nakon toga, upriličen je, po običaju, ručak i zabava u restoranu „Euforija“ u Šapcu. Tom prilikom Vera Palinkaš naručila je kod vođe orkestra pesmu „Pada vlada“, a on se pravdao da je ne zna, na šta je Palinkaš dodala da zapravo ne sme tu pesmu da odsvira.

Međutim, upravo ovih dana prijavu Tužilaštvu Advokatske komore podnosi Miloš Mandić, zbog navodnih psovki i neprimerenog ponašanja. Vera Palinkaš tvrdi da nije psovala, uostalom to joj ne dozvoljava vaspitanje, a da je bilo nečeg uvredljivog tužbu bi podneo vođa orkestra.

Ona smatra da nije samo izborna kampanja u pitanju već postoje i znatno dublji povodi za ovakvo reagovanje. Naime, na sastancima Advokatske komore Šapca ona je više puta, kao i u javnim nastupima ukazivala na krajnje neprimereno pa i kriminalno ponašanje advokata.

Govorila je o pojavama da advokati potkupljuju tužioce i sudije, da prenose krajnje osetljive informacije drugoj strani, da obavljaju razne nečasne poslove za svoje klijente. A sada, kako kaže, ona treba da odgovara disciplinskoj komisiji za krajnje beznačajan događaj, i ono što nije nikako prekršaj.

– Radilo se o zabavi u kafani, a tada nisam obavljala advokatske poslove. S druge strane, bili su tu i svedoci, ali ono što je indikativno, ova prijava stiže po narudžbi naprednjaka da spreče moje učešće u izbornom procesu, kaže Palinkaš za Danas. Takođe, podseća da se njen suprug novinar Hanibal Kovač i te kako zamerio svojim pisanjem i TV emisijama naprednjačkom establišmentu.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se